Smernica Komisie 98/98/ES
z 15. decembra 1998,
ktorou sa po 25.-krát prispôsobuje technickému pokroku smernica Rady 67/548/EHS o aproximácii zákonov, iných právnych predpisov a správnych opatrení týkajúcich sa klasifikácie, balenia a označovania nebezpečných látok
(Text s významom pre EHP)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 67/548/EHS z 27. júna 1967 o aproximácii zákonov, iných právnych predpisov a správnych opatrení týkajúcich sa klasifikácie, balenia a označovania nebezpečných látok [1], naposledy zmenenou a doplnenou smernicou Komisie 98/73/ES [2], najmä na článok 28,
keďže príloha I k smernici 67/548/EHS obsahuje zoznam nebezpečných látok, ako aj údaje o postupoch pri klasifikácii a označovaní každej látky; keďže súčasné vedecko-technické poznatky si vyžadujú prispôsobenie zoznamu nebezpečných látok uvedených v tejto prílohe; keďže je v dôsledku toho potrebné zmeniť a doplniť predslov k prílohe I tak, aby sa do nej zahrnuli zmeny názvoslovia, formátu položiek, poznámok vzťahujúcich sa na identifikáciu, klasifikáciu a označovanie látok a poznámok vzťahujúcich sa na označovanie prípravkov; keďže zoznam nebezpečných látok v prílohe I obsahuje látky, na klasifikáciu a označovanie ktorých sa Aktom o pristúpení Rakúska, Fínska a Švédska dočasne ruší platnosť smernice pre Rakúsko a Švédsko; keďže Akt o pristúpení stanovuje revíziu požiadaviek na klasifikáciu a označovanie týchto látok; keďže v dôsledku takejto revízie sa prispôsobuje klasifikácia viacerých takýchto látok;
keďže príloha III k smernici 67/548/EHS obsahuje zoznam viet označujúcich povahu špecifických rizík, ktoré sa pripisujú nebezpečným látkam a prípravkom; keďže je potrebné zaviesť nové vety, ktoré určité látky a prípravky označujú ako zdraviu nebezpečné;
keďže príloha IV k smernici 67/548/EHS obsahuje zoznam viet označujúcich pokyny pre bezpečné používanie nebezpečných látok a prípravkov; keďže je potrebné revidovať určité označenia pre bezpečné používanie v súvislosti s nebezpečenstvami pre zdravie a životné prostredie; keďže je potrebné zaviesť určité označenia pre bezpečné používanie v súvislosti s nebezpečenstvami pre zdravie; keďže je takisto potrebné zaviesť určité kombinované vety v súvislosti s používaním nebezpečných látok a prípravkov;
keďže príloha VI k smernici 67/548/EHS obsahuje návod na klasifikáciu a označovanie nebezpečných látok a prípravkov; keďže je potrebné tento návod zmeniť a doplniť;
keďže opatrenia, ktoré stanovuje táto smernica, sú v súlade so stanoviskom Výboru na prispôsobovanie sa smerníc technickému pokroku pri odstraňovaní technických prekážok obchodu s nebezpečnými látkami a prípravkami,
PRIJALA TÚTO SMERNICU:
Článok 1
Smernica 67/548/EHS sa mení a dopĺňa takto:
1. Príloha I sa mení a dopĺňa takto:
a) textom v prílohe 1A k tejto smernici sa nahrádza príslušný text v predslove,
b) položkami v prílohe 1B k tejto smernici sa nahrádzajú príslušné položky,
c) vkladajú sa položky obsiahnuté v prílohe 1C k tejto smernici,
d) vypúšťajú sa položky obsiahnuté v prílohe 1D k tejto smernici.
2. Príloha 2 k tejto smernici sa vkladá do prílohy III.
3. Príloha IV sa mení a dopĺňa takto:
a) vetami v prílohe 3A k tejto smernici sa nahrádzajú príslušné vety,
b) vkladajú sa vety obsiahnuté v prílohe 3B k tejto smernici,
c) vkladajú sa kombinované vety obsiahnuté v prílohe 3C k tejto smernici.
4. Príloha VI sa mení a dopĺňa, ako je to uvedené v prílohe 4 k tejto smernici.
Článok 2
1. Členské štáty prijmú zákony, iné právne predpisy a správne opatrenia potrebné na dosiahnutie súladu s touto smernicou najneskôr do 1. júla 2000. Bezodkladne o tom informujú Komisiu.
Pri ich prijímaní členskými štátmi musia tieto ustanovenia obsahovať odkaz na túto smernicu alebo sa k nim takýto odkaz pripojí v čase ich úradného uverejnenia. Členské štáty určia postup, ako sa má takýto odkaz uvádzať.
2. Členské štáty oznámia Komisii hlavné ustanovenia vnútroštátneho práva, ktoré prijmú v oblasti, na ktorú sa vzťahuje táto smernica, a zároveň jej predložia tabuľku súvzťažností medzi touto smernicou a prijatými vnútroštátnymi ustanoveniami.
Článok 3
Táto smernica nadobúda účinnosť v tretí deň po jej uverejnení v Úradnom vestníku Európskych spoločenstiev.
Článok 4
Táto smernica je adresovaná členským štátom.
V Bruseli 15. decembra 1998